PMIndiaData/PMIndiaSum huggingface dataset:
ବାରଣାସୀର ତୁଳସୀ ମାନସ ମନ୍ଦିରରେ ରାମାୟଣ ଆଧାରିତ ଡାକଟିକଟ ଉନ୍ମୋଚନ ବେଳେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆମ ଦେଶରେ ଆଉ ସାରା ଦୁନିଆରେ ଡାକ ଟିକଟର ଏକ ନିଜସ୍ୱ ମହାତ୍ମ୍ୟ ରହିଛି । ଡାକ ଟିକଟ ଗୋଟିଏ ପ୍ରକାରରେ ଇତିହାସକୁ ନିଜ ଭିତରେ ଗୁନ୍ଥି ରଖିଛି । ଆଉ ଡାକ ଟିକଟ ଗୋଟିଏ ପ୍ରକାରରେ ରାଷ୍ଟ୍ରଦୂତର କାମ ମଧ୍ୟ କରୁଛି । ଦୁନିଆର ଯେ କୌଣସି ଦେଶକୁ ଯଦି ଆମର ଡାକଟିକଟ ଯାଏ ଆଉ ତା’ଉପରେ ଯେଉଁ ମୋହର ଥାଏ, ବିଶ୍ୱରେ ବହୁତ ଲୋକ ଥାଆନ୍ତି ଏହାକୁ ସଂଗୃହିତ କରି ରଖନ୍ତି । ଆଉ କେବେ କେବେ ଡାକ ଟିକଟ ସଂଗ୍ରହରୁ ଜଣା ପଡ଼ିଥାଏ କି ସେହି ଦେଶରେ କେଉଁ ପ୍ରକାରର ପରିବର୍ତ୍ତନ ଆସିଥିବ । ଅର୍ଥାତ ଗୋଟିଏ ପ୍ରକାରରେ ତାହା ପରିଚାୟକ ହୋଇଥାଏ । ଭାରତର ଡାକ ବିଭାଗ ମଧ୍ୟ କ୍ରମାଗତ ଭାବେ ଏହି ପ୍ରକାରର ଯୋଗଦାନ ଦେଇ ଆସିଛି । ଆଜି ପ୍ରଭୁ ଶ୍ରୀରାମଚନ୍ଦ୍ରଙ୍କ ଜୀବନ ସମ୍ବନ୍ଧିତ ଗୋଟିଏ ଡାକଟିକଟର ଉନ୍ମୋଚନ ହେଉଅଛି । ଏବେ ଏହାକୁ ମୁଁ ଦିଲ୍ଲୀରେ ବିଜ୍ଞାନ ଭବନରୁ କରି ପାରିଥାଆନ୍ତି । ପ୍ରଧାନମନ୍ତ୍ରୀଙ୍କ ବାସଭବନରୁ କରି ପାରିଥାଆନ୍ତି । କିନ୍ତୁ ମନକୁ ଭାବନା ଆସିଲା ଯେ ନବରାତ୍ର-ନବରାତ୍ରୀର ପବିତ୍ର ପର୍ବ ଆଉ ଶ୍ରୀରାମଙ୍କ ଜୀବନରେ ନବରାତ୍ରୀ ଆଉ ବିଜୟା ଦଶମୀର ବିଶେଷ ମହତ୍ୱ ରହିଛି ଆଉ ଯେଉଁଠାରେ ଆଜି ମଧ୍ୟ ତୁଳସୀଦାସଙ୍କ ଶ୍ରୁତିଗୁଡ଼ିକ ଜୀବନ୍ତ ହୋଇ ରହିଛି । ଏଭଳି ମାନସ ମନ୍ଦିର ଠାରୁ ଅନ୍ୟ କୌଣସି ବଡ଼ ସ୍ଥାନ ହୋଇ ନ ପାରେ ଏହି ଡାକଟିକଟର ଲୋକାର୍ପଣ ପାଇଁ । ମୋତେ ପୁଣି କାଶୀ ଆସିବାର ଥିଲା, ମୁଁ ଡାକ ବିଭାଗ ସହିତ ଆଲୋଚନା କରି ସ୍ଥିର କଲି । ଶ୍ରୀରାମଙ୍କ ଟିକଟ ତ ବହୁତ ବାହାରିଛି । କିନ୍ତୁ ଏହା ହେଉଛି ଏଭଳି ପ୍ରଥମ ଟିକଟ ସଂଗ୍ରହ ଯେଉଁଥିରେ ପ୍ରଭୁ ରାମଚନ୍ଦ୍ରଙ୍କ ଜୀବନର ଅନେକ ଘଟଣାକୁ ଅଲଗା-ଅଲଗା ଟିକଟ ମାଧ୍ୟମରେ ଷ୍ଟାମ୍ପ୍ ମାଧ୍ୟମରେ ପ୍ରଦର୍ଶିତ କରାଯାଇଛି । ଏହା ହେଉଛି ଗୋଟିଏ ଟିକଟ, ଲାଗୁଛି କିନ୍ତୁ ସେଥିରେ ଅନେକ ଟିକଟର ସଂଗ୍ରହ ରହିଛି । ତ ଗୋଟିଏ ପ୍ରକାରରେ ପ୍ରଭୁ ଶ୍ରୀରାମଙ୍କ ଜୀବନ ଉପରେ ଏହି ପ୍ରକାରର ଟିକଟ କେବେ ହେଲେ ମଧ୍ୟ ପ୍ରକାଶନ ହୋଇ ନାହିଁ । ଆଜି ପ୍ରଥମ ଥର ଏହି ପ୍ରକାରର ହେଉଅଛି । ମୁଁ ଖୁସି ଯେ ଏହି ମାନସର ପବିତ୍ର ମାଟିରୁ ଏହି କାର୍ଯ୍ୟକୁ କରିବାର ସୁଯୋଗ ମିଳିଛି । ଆଉ ପ୍ରଭୁ ରାମଚନ୍ଦ୍ରଙ୍କ ଜୀବନ ପ୍ରତ୍ୟେକ ବ୍ୟକ୍ତିଙ୍କ ପାଇଁ ହେଉଛି ପ୍ରେରଣା । ଯଦି ଆମେ ମହାତ୍ମା ଗାନ୍ଧୀଙ୍କୁ ସ୍ମରଣ କରିବା ତ ବାଲ୍ୟକାଳରୁ ହିଁ ପ୍ରଭୁ ଶ୍ରୀରାମ ତାଙ୍କ ଜୀବନର ଏକ ମନ୍ତ୍ର ହୋଇ ଯାଇଥିଲେ, ଏଭଳି ମହାପୁରୁଷ, ଏଭଳି ଚେତନା ପୁରୁଷ ଆଜିର ସମାଜ ବ୍ୟବସ୍ଥା ପାଇଁ ତାଙ୍କର ପ୍ରତ୍ୟେକ ଜୀବନର ପ୍ରତ୍ୟେକଟି ଦୃଷ୍ଟିଭଙ୍ଗୀ ବେଶ ଉପକାରକ, ଏହା ଆମ ସମସ୍ତଙ୍କୁ ପ୍ରେରଣା ଦେଇଥାଏ । ମୁଁ ପ୍ରଭୁ ରାମଚନ୍ଦ୍ରଙ୍କ ପଦାରବିନ୍ଦରେ ପ୍ରଣାମ କରି ଭାରତ ସରକାରଙ୍କ ତରଫରୁ ଏହି ଡାକ ଟିକଟ ଆଜି ଦେଶ ପାଇଁ ନବରାତ୍ରୀର ପବିତ୍ର ଅବସରରେ ଉପହାର ଦିଆଯାଉଛି । ମୁଁ ମୋର ଖୁସି ବ୍ୟକ୍ତ କରୁଛି ଆଉ ଏଠାକୁ ଆସିଥିବାରୁ ଆପଣମାନଙ୍କୁ ଧନ୍ୟବାଦ ଜଣାଉଛି ।
ନୀତି ଆୟୋଗଙ୍କ ଦ୍ୱାରା ପଛୁଆ ଜିଲ୍ଲାର ବିକାଶ ପାଇଁ ଆୟୋଜିତ ସମ୍ମିଳନୀକୁ ଆସନ୍ତାକାଲି ସମ୍ବୋଧନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଦେଶର ଅତି ଅନଗ୍ରସର ଜିଲ୍ଲାମାନଙ୍କର ସମ୍ମିଳନୀରେ ଉଦ୍ବୋଧନ ଦେବେ । ନୂଆଦିଲ୍ଲୀର ଡଃ ଆମ୍ବେଦକର ଆନ୍ତର୍ଜାତିକ କେନ୍ଦ୍ରରେ ନୀତି ଆୟୋଗଙ୍କ ଦ୍ୱାରା ଏହି ସମ୍ମିଳନୀ ଆୟୋଜିତ ହେଉଛି । ସମ୍ମିଳନୀରେ ଦେଶର 100ଟି ଅତି ଅନଗ୍ରସର ଜିଲ୍ଲାର ପ୍ରଭାରୀ ଅଧିକାରୀମାନେ ଅଂଶଗ୍ରହଣ କରୁଛନ୍ତି । ପ୍ରଧାନମନ୍ତ୍ରୀ ଏହି ସମ୍ମିଳନୀ କାଳରେ ସବୁ ପ୍ରଭାରୀ ଅଧିକାରୀମାନଙ୍କ ସହ ପ୍ରତ୍ୟକ୍ଷ ଭାବେ ବିକାଶ ପ୍ରସଙ୍ଗ ନେଇ ମତ ବିନିମୟ କରିବେ । 2022 ସୁଦ୍ଧା ନିଉ ଇଣ୍ଡିଆ ବା ନବ ଭାରତ ନିର୍ମାଣ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯେଉଁ ସ୍ୱପ୍ନ ଓ ପରିକଳ୍ପନା କରିଛନ୍ତି ତାକୁ ଦୃଷ୍ଟିରେ ରଖି ନୀତି ଆୟୋଗଙ୍କ ପକ୍ଷରୁ ଏହି ସମ୍ମିଳନୀ ଆୟୋଜିତ ହେଉଛି । ଦେଶର ଅନେକଗୁଡିଏ ଅଂଚଳ ବିଶେଷ କରି 100ଟି ଅତି ଅନଗ୍ରସର ଜିଲ୍ଲାର ବିକାଶ ଲାଗି ଅଗ୍ରାଧିକାର ଦେଇ କେନ୍ଦ୍ର ସରକାର ପଦକ୍ଷେପ ନେବେ । ବିଭିନ୍ନ ପରିମାପକର ମୂଲ୍ୟାୟନ ଆଧାରରେ 100 ଟି ଅତି ଅନଗ୍ରସର ଜିଲ୍ଲାକୁ ବଛା ଯାଇଛି । ଏହିସବୁ ଜିଲ୍ଲାଗୁଡିକର ବିକାଶ ଲାଗି ଜଣେ ଜଣେ ସ୍ୱତନ୍ତ୍ର ବରିଷ୍ଠ ପଦାଧିକାରୀଙ୍କୁ ଦାୟିତ୍ୱ ଦିଆଯିବ । ଏବେ କେନ୍ଦ୍ର ସରକାରଙ୍କ ନିଷ୍ପତି ଅନୁଯାୟୀ ଜଣେ ଜଣେ ଅତିରିକ୍ତ ସଚିବ ଅଥବା ଯୁଗ୍ମ-ସଚିବ ପାହ୍ୟାର ବରିଷ୍ଠ ଅଧିକାରୀମାନଙ୍କୁ ଏହି 100 ଟି ଜିଲ୍ଲାର ପ୍ରଭାରୀ ଭାବେ ନିୟୋଜିତ କରାଯାଉଛି । ସେମାନେ କେନ୍ଦ୍ର ଓ ରାଜ୍ୟ ସରକାରଙ୍କ ବିଭିନ୍ନ ଜନ ମଙ୍ଗଳ କାର୍ଯ୍ୟକ୍ରମର ସଫଳ ରୂପାୟନ ପାଇଁ ନିଆଯାଉଥିବା ପଦକ୍ଷେପଗୁଡିକର ଉପଯୁକ୍ତ ତଦାରଖ ଓ ସମନ୍ୱୟ କରିବେ । ଏହିସବୁ ଜିଲ୍ଲାର ଆବଶ୍ୟକତା ଅନୁଯାୟୀ କି କି କଲ୍ୟାଣମୂଳକ କାର୍ଯ୍ୟକ୍ରମ ଗ୍ରହଣ କରାଯିବ ସେଥିନେଇ ଉଭୟ ରାଜ୍ୟ ଓ କେନ୍ଦ୍ର ସରକାରଙ୍କ ସହ ଅହରହ ସମନ୍ୱୟ ଓ ସମ୍ପର୍କରେ ରହିବେ ।
ନୀତି ଆୟୋଗ ପରିଚାଳନା ପରିଷଦର ତୃତୀୟ ବୈଠକରେ ପ୍ରଧାନମନ୍ତ୍ରୀଙ୍କ ଉଦଯାପନୀ ଅଭିଭାଷଣ

2022ରେ ଭାରତ ସ୍ୱାଧୀନତାର 75 ବର୍ଷ ପୂରଣ କରିବାକୁ ଯାଉଥିବାରୁ ଆମ ସ୍ୱାଧୀନତା ସଂଗ୍ରାମୀଙ୍କ ସ୍ୱପ୍ନର ଭାରତ ଗଠନ ଲାଗି ରାଜ୍ୟ ସରକାରଗୁଡ଼ିକ କେନ୍ଦ୍ର ସରକାରଙ୍କ ସହ ‘ଟିମ୍ ଇଣ୍ଡିଆ’ ଭାବେ କାର୍ଯ୍ୟ କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆହ୍ୱାନ ଜଣାଇଛନ୍ତି । ନୀତି ଆୟୋଗ ପରିଚାଳନା ପରିଷଦର ତୃତୀୟ ବୈଠକରେ ଉଦଯାପନୀ ଅଭିଭାଷଣ ରଖି ପ୍ରଧାନମନ୍ତ୍ରୀ ରାଜ୍ୟ ସରକାର, ସ୍ଥାନୀୟ ପ୍ରଶାସନ ଏବଂ ସମସ୍ତ ବେସରକାରୀ ସଂସ୍ଥାଗୁଡ଼ିକୁ ମିଳିତ ଭାବେ 2022 ପାଇଁ ସ୍ୱତନ୍ତ୍ର ଲକ୍ଷ୍ୟ ନିର୍ଦ୍ଧାରଣ କରିବା ଏବଂ ତାହାକୁ ପୂରଣ କରିବା ଦିଗରେ କାର୍ଯ୍ୟ କରିବା ଲାଗି ଆହ୍ୱାନ ଜଣାଇଥିଲେ । ଆଜିର ବୈଠକରେ ଗଠନମୂଳକ ଆଲୋଚନା ହୋଇଥିବା ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ପ୍ରସାରିତ ଭିଜନ୍ ଡକୁମେଣ୍ଟ ଡ୍ରାଫ୍ଟ ଆକାରରେ ରହିଛି, ଏଦିଗରେ ଚୂଡ଼ାନ୍ତ ନିଷ୍ପତ୍ତି ନେବା ପୂର୍ବରୁ ମୁଖ୍ୟମନ୍ତ୍ରୀମାନଙ୍କ ଦ୍ୱାରା ଦିଆଯାଇଥିବା ସମସ୍ତ ପରାମର୍ଶକୁ ଗୁରୁତ୍ୱ ଦିଆଯିବ । ସେ ଉତ୍ତମ ପ୍ରଶାସନ ଉପରେ ଗୁରୁତ୍ୱ ଦେଇଥିଲେ ଏବଂ କହିଥିଲେ ଏହା ସମ୍ବଳର ସର୍ବାଧିକ ଉପଯୋଗ ଦିଗରେ ଆଗେଇ ନେଇଥାଏ । କେତେଜଣ ମୁଖ୍ୟମନ୍ତ୍ରୀଙ୍କ ଦ୍ୱାରା ଉଠାଯାଇଥିବା ଆଞ୍ଚଳିକ ବୈଷମ୍ୟ ପ୍ରସଙ୍ଗ ପ୍ରତି ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ । ଉଭୟ ଜାତୀୟ ଏବଂ ରାଜ୍ୟସ୍ତରରେ ଏହାକୁ ଅଗ୍ରାଧିକାର ଭିତ୍ତିରେ ସମାଧାନ କରାଯିବ । ଜାମ୍ମୁ-କଶ୍ମୀର ମୁଖ୍ୟମନ୍ତ୍ରୀଙ୍କ ନିମନ୍ତ୍ରଣ ପ୍ରସଙ୍ଗ ଉଲ୍ଲେଖ କରି ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ ଯେ ରାଜ୍ୟଗୁଡ଼ିକ ସେଠାରେ ବିଭିନ୍ନ କାର୍ଯ୍ୟକ୍ରମ ଆୟୋଜନ କରିବା ଆବଶ୍ୟକ । ସେହିପରି ଜାମ୍ମୁ-କଶ୍ମୀର ଛାତ୍ରଛାତ୍ରୀଙ୍କୁ ଅନ୍ୟ ରାଜ୍ୟରେ ପଢ଼ିବା ଲାଗି ରାଜ୍ୟ ସରକାରମାନେ ସୁଯୋଗ ଦେବା ଲାଗି ଜାମ୍ମୁ-କଶ୍ମୀର ମୁଖ୍ୟମନ୍ତ୍ରୀଙ୍କ ପରାମର୍ଶକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହ ଅନ୍ୟ ରାଜ୍ୟ ସରକାରଙ୍କୁ ଏ ଦିଗରେ କାର୍ଯ୍ୟ କରିବା ଲାଗି ପରାମର୍ଶ ଦେଇଥିଲେ । ସମୟ ସମୟରେ ଏହିପରି ଛାତ୍ରଛାତ୍ରୀଙ୍କ ନିକଟରେ ପହଞ୍ଚିବା ଲାଗି ସେ ଆହ୍ୱାନ ଜଣାଇଥିଲେ । ପ୍ରଧାନମନ୍ତ୍ରୀ ଏହି ଅବସରରେ ଗୁରୁତ୍ୱ ଦେଇ କହିଥିଲେ ଯେ ଜିଏସଟି ପାଇଁ ବୈଧାନିକ ବିଧିବ୍ୟବସ୍ଥା କରିବା ଲାଗି ରାଜ୍ୟସ୍ତରରେ ଉଦ୍ୟମ କରାଯିବାରେ ଆଉ ବିଳମ୍ବ ହେବା ଅନୁଚିତ୍ । ସେହିପରି ସରକାରୀ କାର୍ଯ୍ୟରେ ଦୁର୍ନୀତି ଦୂର କରିବା ଏବଂ ସ୍ୱଚ୍ଛତା ଆଣିବା ଲାଗି ରାଜ୍ୟଗୁଡ଼ିକ ଜିଇଏମ୍ ପ୍ଲାଟଫର୍ମ- ଗଭର୍ଣ୍ଣମେଂଟ ଇ-ମାର୍କେଟପ୍ଲେସ ପ୍ଲାଟଫର୍ମ ବ୍ୟବହାର କରିବା ଲାଗି ପ୍ରଧାନମନ୍ତ୍ରୀ ଆହ୍ୱାନ ଜଣାଇଥିଲେ । ସେ କହିଥିଲେ ଯେ ଭିମ୍ ଏବଂ ଆଧାର ଭଳି ଟେକ୍ନୋଲୋଜି ବ୍ୟବହାର କରିବା ଦ୍ୱାରା ରାଜ୍ୟଗୁଡ଼ିକ ଗୁରୁତ୍ୱପୂର୍ଣ୍ଣ ସଂଚୟରେ ସଫଳ ହୋଇପାରିବେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଜିଲ୍ଲା ଖଣି ପାଣ୍ଠି, କାମ୍ପା ପାଣ୍ଠି ଏବଂ ନିର୍ମାଣ ଶ୍ରମିକ କଲ୍ୟାଣ ପାଣ୍ଠି ରାଜ୍ୟର ସମ୍ବଳରେ ଉଲ୍ଲେଖନୀୟ ଯୋଗଦାନ ଦେବ । ରାଜ୍ୟଗୁଡ଼ିକ ଦ୍ୱାରା ଏପରି ପାଣ୍ଠିର ସୁବିନିଯୋଗ ଲାଗି ରୋଡ୍ ମ୍ୟାପ ପ୍ରସ୍ତୁତ କରିବା ଲାଗି ସେ ନୀତି ଆୟୋଗକୁ ପରାମର୍ଶ ଦେଇଥିଲେ । ଗତବର୍ଷ ସର୍ଦ୍ଦାର ପଟେଲଙ୍କ ଜନ୍ମବାର୍ଷିକୀରେ ଆରମ୍ଭ ହୋଇଥିବା ‘ଏକ୍ ଭାରତ, ଶ୍ରେଷ୍ଠ ଭାରତ’ ଅଭିଯାନ ସହ ଯୋଡ଼ି ହେବା ଲାଗି ସେ ରାଜ୍ୟଗୁଡ଼ିକୁ ଆହ୍ୱାନ ଜଣାଇଥିଲେ । ସେ କହିଥିଲେ ଯେ ଭାରତର ସାଂସ୍କୃତିକ ସମୃଦ୍ଧି ଏବଂ ଐତିହ୍ୟକୁ ଆଉ ଅଧିକ ଅଣଦେଖା କରାଯାଇପାରିବ ନାହିଁ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ଏବଂ ରାଜ୍ୟ ନିର୍ବାଚନକୁ ମିଳିତ ଭାବେ ଆୟୋଜନ କରିବା ଲାଗି ଗଠନମୂଳକ ଆଲୋଚନା ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ଦୀର୍ଘଦିନ ଧରି ଭାରତ ଅର୍ଥନୈତିକ ଏବଂ ରାଜନୈତିକ କୁପରିଚାଳନା ଦେଇ ଗତି କରୁଛି । ସେ କହିଥିଲେ ଯେ ଖରାପ ସମୟ ପରିଚାଳନା କାରଣରୁ ଅନେକ ଭଲ ଯୋଜନା ଏବଂ କାର୍ଯ୍ୟକ୍ରମ ଆଶାନୁରୂପ ଫଳ ପାଇବା ପୂର୍ବରୁ ବିଫଳ ହୋଇଯାଉଛି । ବିବିଧତା ମଧ୍ୟରେ ଭଲ ଭାବେ କାର୍ଯ୍ୟ କରିପାରୁଥିବା ଏକ ମଜଭୂତ ବ୍ୟବସ୍ଥା କାର୍ଯ୍ୟକାରୀ କରିବା ଉପରେ ସେ ଗୁରୁତ୍ୱ ଦେଇଥିଲେ । ପ୍ରଧାନମନ୍ତ୍ରୀ ଆଗୁଆ ବଜେଟ ଉପସ୍ଥାପନ ତାରିଖ ସମ୍ପର୍କରେ ଉଲ୍ଲେଖ କରିଥିଲେ । ଦେଶରେ କୃଷିଭିତ୍ତିକ ଆୟ ଗୁରୁତ୍ୱପୂର୍ଣ୍ଣ ହୋଇଥିବାରୁ ନିର୍ଦ୍ଦିଷ୍ଟ ବର୍ଷର କୃଷି ଆୟ ହୋଇସାରିବା ପରେ ତୁରନ୍ତ ବଜେଟ୍ ପ୍ରସ୍ତୁତ କରିବା ଉଚିତ । ସେ କହିଥିଲେ ଯେ ଜାନୁଆରୀରୁ ଡିସେମ୍ବର ମଧ୍ୟରେ ଗୋଟିଏ ଆର୍ଥିକ ବର୍ଷ କରିବା ଲାଗି ତାଙ୍କୁ ପରାମର୍ଶ ମିଳିଛି । ରାଜ୍ୟଗୁଡ଼ିକ ଏ ଦିଗରେ କାର୍ଯ୍ୟ କରିବା ଉଚିତ ବୋଲି ସେ କହିଥିଲେ ।
କେନ୍ଦ୍ର, ରାଜ୍ୟ, କେନ୍ଦ୍ରଶାସିତ ଅଞ୍ଚଳର ପର୍ଯ୍ୟଟନ, ସଂସ୍କୃତି ଓ କ୍ରୀଡା ମନ୍ତ୍ରୀ ତଥା ସଚିବମାନଙ୍କ ଜାତୀୟ ସମ୍ମିଳନୀକୁ ପ୍ରଧାନମନ୍ତ୍ରୀଙ୍କ ଉଦ୍ଘାଟନୀ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (20.01.2017) କେନ୍ଦ୍ର, ରାଜ୍ୟ, କେନ୍ଦ୍ରଶାସିତ ଅଞ୍ଚଳର ପର୍ଯ୍ୟଟନ, ସଂସ୍କୃତି ଓ କ୍ରୀଡା ମନ୍ତ୍ରୀ ତଥା ସଚିବମାନଙ୍କର ଜାତୀୟ ସମ୍ମିଳନୀକୁ ସମ୍ବୋଧିତ କରିଛନ୍ତି । ଗୁଜରାଟର କଚ୍ଛଠାରେ ଏହି ସମ୍ମିଳନୀ ଆୟୋଜିତ ହେଉଛି । ଦେଶରେ କ୍ରୀଡା କ୍ଷେତ୍ରରେ ପାରଦର୍ଶିତା ଆଣିବା ଲାଗି ଆନୁଷଙ୍ଗିକ ଭିତ୍ତିଭୂମି ଏବଂ ସଂସ୍ଥାଗତ ବ୍ୟବସ୍ଥାର ସୁଦୃଢୀକରଣ ଉପରେ ପ୍ରଧାନମନ୍ତ୍ରୀ ଗୁରୁତ୍ଵାରୋପ କରିଥିଲେ । ସେ କହିଥିଲେ ଯେ, ଉଭୟ କେନ୍ଦ୍ର ଓ ରାଜ୍ୟ ସରକାରମାନେ କ୍ରୀଡାକୁ ଲୋକପ୍ରିୟ କରିବା ଲାଗି ପ୍ରୟାସରତ । ଜିଲ୍ଲାସ୍ତରରେ କ୍ରୀଡା ପ୍ରତିଭାମାନଙ୍କୁ ଚିହ୍ନଟ କରିବା ପାଇଁ ଆବଶ୍ୟକ ଢାଞ୍ଚାଗତ ବ୍ୟବସ୍ଥା ରହିବା ଜରୁରୀ ଏବଂ ତାହାକୁ ଭିତ୍ତିକରି ବିଭିନ୍ନ ସ୍ତରରେ ଆବଶ୍ୟକ ହେଉଥିବା କ୍ରୀଡା ଭିତ୍ତିଭୂମିର ନିର୍ମାଣ ଯୋଜନା କରିବାକୁ ପଡିବ । ପର୍ଯ୍ୟଟନ ସମ୍ପର୍କରେ ପ୍ରଧାନମନ୍ତ୍ରୀ କହିଥିଲେ ଯେ, ଭାରତରେ ପର୍ଯ୍ୟଟନ ବିଭବର ଅଭାବ ନାହିଁ । ଯେତିକି ବିଶାଳ ପର୍ଯ୍ୟଟନ ସମ୍ପଦ ରହିଛି ତାହା ବିଶ୍ଵକୁ ଆକୃଷ୍ଟ କରିବା ଲାଗି ଯଥେଷ୍ଟ । ଭାରତର ଯୁବଗୋଷ୍ଠୀ ଡିଜିଟାଲ ଇଣ୍ଡିଆ ଅଭିଯାନ ଏବଂ ସ୍ଵଚ୍ଛ ଭାରତ ମିଶନ ଭଳି କାର୍ଯ୍ୟକ୍ରମକୁ ଶକ୍ତି, ସାହସ ଓ ସମର୍ଥନ ଦେଉଛନ୍ତି । ପ୍ରତ୍ୟେକ ରାଜ୍ୟ ନିଜର କେତେକ ବଛା ବଛା ପର୍ଯ୍ୟଟନସ୍ଥଳୀକୁ ବିକଶିତ କରିବାକୁ ପଡିବ । ସେହିସବୁ ସ୍ଥାନରେ ବିଶ୍ଵସ୍ତରର ପର୍ଯ୍ୟଟନ ଭିତ୍ତିଭୂମି ନିର୍ମାଣ ହେବା ଆବଶ୍ୟକ, ଯାହାକି ବିଶ୍ଵର ବିଭିନ୍ନ ସ୍ଥାନରୁ ପର୍ଯ୍ୟଟକମାନଙ୍କୁ ଆକୃଷ୍ଟ କରିପାରିବ । ରାଜ୍ୟ ରାଜ୍ୟ ମଧ୍ୟରେ ପାରସ୍ପରିକ ସ୍ଵାର୍ଥ ଜଡିତ ପ୍ରସଙ୍ଗ ଉପରେ ଭାଗିଦାରୀତାକୁ ଆଧାର କରି “ଏକ ଭାରତ ଶ୍ରେଷ୍ଠ ଭାରତ” କାର୍ଯ୍ୟକ୍ରମ ଲାଗୁ କରିବାକୁ ପ୍ରଧାନମନ୍ତ୍ରୀ ଉପସ୍ଥିତ ମନ୍ତ୍ରୀ ଓ ସଚିବମାନଙ୍କୁ ପରାମର୍ଶ ଦେଇଥିଲେ । ଏହି ଜାତୀୟ ସମାବେଶରେ ଗୁଜରାଟ ମୁଖ୍ୟମନ୍ତ୍ରୀ ଶ୍ରୀ ବିଜୟ ରୂପାନୀ, କେନ୍ଦ୍ର ମନ୍ତ୍ରୀ ଶ୍ରୀ ବିଜୟ ଗୋଏଲ ଏବଂ ଡଃ ମହେଶ ଶର୍ମା ପ୍ରମୁଖ ଉପସ୍ଥିତ ଥିଲେ ।
ଡିସେମ୍ବର ୨୬ରେ ମେଜର ଧ୍ୟାନଚାନ୍ଦ ଜାତୀୟ ଷ୍ଟାଡିୟମ ଠାରେ ‘ବୀର ବାଲ ଦିବସ’ ଅବସରରେ ଏକ ଐତିହାସିକ କାର୍ଯ୍ୟକ୍ରମରେ ଭାଗ ନେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର ୨୬, ୨୦୨୨ ମଧ୍ୟାହ୍ନ ୧୨.୩୦ରେ ଦିଲ୍ଲୀର ମେଜର ଧ୍ୟାନଚାନ୍ଦ ଷ୍ଟାଡିୟମ ଠାରେ ‘ବୀର ବାଲ ଦିବସ’ ଅବସରରେ ଆୟୋଜିତ ଏକ ଐତିହାସିକ କାର୍ଯ୍ୟକ୍ରମରେ ଭାଗ ନେବେ । ଏହି କାର୍ଯ୍ୟକ୍ରମ ଅବସରରେ ପ୍ରଧାନମନ୍ତ୍ରୀ ପ୍ରାୟ ତିନି ଶହ ବାଲ କୀର୍ତ୍ତନିଆଙ୍କ ଦ୍ୱାରା ପରିବେଷିତ ଶବଦ କୀର୍ତ୍ତନରେ ଭାଗ ନେବେ । ଏହି ଗୁରୁତ୍ୱପୂର୍ଣ୍ଣ ଅବସରରେ ପ୍ରଧାନମନ୍ତ୍ରୀ ଦିଲ୍ଲୀ ଠାରେ ପ୍ରାୟ ତିନି ହଜାର ଛାତ୍ରଛାତ୍ରୀଙ୍କ ମାର୍ଚ୍ଚ ପାଷ୍ଟକୁ ପତାକା ହଲାଇ ଆରମ୍ଭ କରିବେ । ସାହିବଜାଦାମାନଙ୍କ ଅନୁକରଣୀୟ ସାହସର କାହାଣୀ ସମ୍ପର୍କରେ ନାଗରିକ, ବିଶେଷ କରି ଛୋଟ ପିଲାଙ୍କୁ ସୂଚନା ଦେବା ତଥା ଶିକ୍ଷିତ କରିବା ପାଇଁ ସରକାର ଦେଶରେ ଆଲୋଚନାମୂଳକ ଓ ସହଭାଗିତା କାର୍ଯ୍ୟକ୍ରମମାନ ଆୟୋଜନ କରୁଛନ୍ତି । ଏହି ଉପକ୍ରମ ଅନୁଯାୟୀ ସାରା ଦେଶର ସ୍କୁଲ ଓ କଲେଜଗୁଡିକରେ ନିବନ୍ଧ ଲିଖନ, ପ୍ରଶ୍ନୋତ୍ତର ପ୍ରତିଯୋଗିତା ଓ ଅନ୍ୟ କାର୍ଯ୍ୟକ୍ରମ ଆୟୋଜିତ ହେବ । ରେଳ ଷ୍ଟେସନ, ପେଟ୍ରୋଲ ପମ୍ପ, ବିମାନ ବନ୍ଦର ଭଳି ସାର୍ବଜନୀନ ସ୍ଥାନଗୁଡିକରେ ଡିଜିଟାଲ ପ୍ରଦର୍ଶନ କରାଯିବ । ସାରା ଦେଶରେ ଏଭଳି କାର୍ଯ୍ୟକ୍ରମ ଆୟୋଜିତ ହେବ, ଯେଉଁଠି ବିଶିଷ୍ଟ ବ୍ୟକ୍ତିମାନେ ସାହିବଜାଦାମାନଙ୍କ ଜୀବନଗାଥା ଓ ବଳିଦାନ ସମ୍ପର୍କରେ ବର୍ଣ୍ଣନା କରିବେ । ଶ୍ରୀ ଗୁରୁ ଗୋବିନ୍ଦ ସିଂହ ଜୀଙ୍କ ପରକାଶ ପରବ, ଜାନୁୟାରୀ ୯, ୨୦୨୨ ଅବସରରେ ପ୍ରଧାନମନ୍ତ୍ରୀ ଡିସେମ୍ବର ୨୬କୁ ଶ୍ରୀ ଗୁରୁ ଗୋବିନ୍ଦ ସିଂହଙ୍କ ପୁଅ ସାହିବଜାଦା ବାବା ଜୋରାୱର ସିଂହ ଜୀ ଓ ବାବା ଫତେହ ସିଂହ ଜୀଙ୍କ ବଳିଦାନ ଦିବସକୁ ‘ବୀର ବାଲ ଦିବସ’ ଭାବେ ପାଳନ କରାଯିବ ବୋଲି ଘୋଷଣା କରିଥିଲେ ।
ସୁରତରେ ମଲ୍ଟି ସ୍ପେସାଲିଟି ହସପିଟାଲ୍, ହୀରା ପ୍ରସ୍ତୁତି କେନ୍ଦ୍ର ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜରାଟର ସୁରତଠାରେ କିରଣ ମଲ୍ଟି ସ୍ପେସାଲିଟି ହସପିଟାଲ୍ ଓ ହରେ କ୍ରିଷ୍ଣା ଏକ୍ସପୋର୍ଟ ପ୍ରାଇଭେଟ ଲିମିଟେଡର ହୀରା ପ୍ରସ୍ତୁତି କେନ୍ଦ୍ର ଉଦ୍ଘାଟନ କରିଛନ୍ତି । ଏହି ଅବସରରେ ହସପିଟାଲ୍ ନିର୍ମାଣ ପଛରେ ରହିଥିବା ସାଧୁ ଉଦ୍ୟମକୁ ପ୍ରଧାନମନ୍ତ୍ରୀ ପ୍ରଶଂସା କରିବା ସହ ଏଠାରେ ଥିବା ଅତ୍ୟାଧୁନିକ ସୁବିଧା ଦ୍ୱାରା ସାଧାରଣ ଲୋକେ ଉପକୃତ ହୋଇପାରିବେ ବୋଲି ଆଶାବ୍ୟକ୍ତ କରିଛନ୍ତି । ଗରିବ ଲୋକମାନେ ଯେପରି ଉନ୍ନତ ଏବଂ ସୁଲଭ ଚିକିତ୍ସା ପାଇପାରିବେ ସେଥିପ୍ରତି ଗୁରୁତ୍ୱ ଦେବାକୁ ଏହି ଅବସରରେ ସେ ପରାମର୍ଶ ଦେଇଥିଲେ । କେନ୍ଦ୍ର ସରକାର ଔଷଧ, ସ୍ୱାସ୍ଥ୍ୟ ସେବା ସାମଗ୍ରୀର ମୂଲ୍ୟ ହ୍ରାସ ଦିଗରେ ବିଭିନ୍ନ ପଦକ୍ଷେପ ନେଇଥିବା ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଗରିବ ଏବଂ ମଧ୍ୟବର୍ଗର ଲୋକମାନଙ୍କୁ ଶସ୍ତାରେ ସ୍ୱାସ୍ଥ୍ୟସେବା ଯୋଗାଇ ଦେବା ଲାଗି ସେ ପ୍ରତିଶ୍ରୁତିବଦ୍ଧ । ପ୍ରତିଷେଧକ ସ୍ୱାସ୍ଥ୍ୟସେବା ଉପରେ ଗୁରୁତ୍ୱ ପ୍ରଦାନ କରି ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛ ଭାରତ ଅଭିଯାନ ଏକ ସୁସ୍ଥ ଭାରତ ଗଠନ ଦିଗରେ ସହାୟକ ହେବ । ପ୍ରଧାନମନ୍ତ୍ରୀ କହିଥିଲେ ଯେ ସୁରତ ହୀରା ଉଦ୍ୟୋଗ କ୍ଷେତ୍ରରେ ନିଜର ଏକ ସ୍ୱତନ୍ତ୍ର ପରିଚୟ ସୃଷ୍ଟି କରିଛି । ତେବେ ଆମକୁ ସମଗ୍ର ରତ୍ନ ଏବଂ ହୀରା ବଜାର ଉପରେ ଦୃଷ୍ଟି ଦେବାକୁ ପଡ଼ିବ । ସେ କହିଥିଲେ ଯେ ରତ୍ନ ଏବଂ ଅଳଙ୍କାର କ୍ଷେତ୍ରରେ କେବଳ ‘ମେକ୍ ଇନ୍ ଇଣ୍ଡିଆ’ ନୁହେଁ ‘ଡିଜାଇନ୍ ଇନ୍ ଇଣ୍ଡିଆ’ ଦିଗରେ ଆମକୁ କାର୍ଯ୍ୟ କରିବାକୁ ହେବ ।
ତୱାଙ୍ଗରେ ସଶସ୍ତ୍ର ସୀମା ବାହିନୀର 5.99 ଏକର ଜମି ଅରୁଣାଚଳ ପ୍ରଦେଶ ସରକାରଙ୍କୁ ହସ୍ତାନ୍ତର କରିବାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ତୱାଙ୍ଗରେ ସଶସ୍ତ୍ର ସୀମା ବାହିନୀ (ଏସଏସବି)ର 5.99 ଏକର ଜମି ମୋଗ-ଫେଷ୍ଟିଭାଲ-କମ-ମଲ୍ଟିପର୍ପଜ ଗ୍ରାଉଣ୍ଡର ନିର୍ମାଣ ଲାଗି ଅରୁଣାଚଳ ପ୍ରଦେଶ ସରକାରଙ୍କୁ ହସ୍ତାନ୍ତର କରିବାକୁ ଅନୁମୋଦନ କରିଛନ୍ତି । ଅରୁଣାଚଳ ପ୍ରଦେଶ ସରକାର ପାର୍କିଂ ସୁବିଧା (4.73ଏକର) ଏବଂ ରିଙ୍ଗ ରୋଡ ନିର୍ମାଣ (1.26ଏକର) ସହିତ ମେଗା-ଫେଷ୍ଟିଭାଲ-କମ-ମଲ୍ଟିପର୍ପଜ ଗ୍ରାଉଣ୍ଡର ନିର୍ମାଣ ଲାଗି ଅରୁଣାଚଳ ପ୍ରଦେଶ ସରକାରଙ୍କୁ ହସ୍ତାନ୍ତରିତ କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଅରୁଣାଚଳ ପ୍ରଦେଶ ସରକାର ପାର୍କିଂ ସୁବିଧା (4.73ଏକର) ଏବଂ ରିଙ୍ଗ ରୋଡ ନିର୍ମାଣ (1.26ଏକର) ସହିତ ମେଗା ଫେଷ୍ଟିଭାଲ-କମ-ମଲ୍ଟିପର୍ପଜ ଗ୍ରାଉଣ୍ଡ ନିର୍ମାଣ ଲାଗି ତୱାଙ୍ଗରେ ଏସଏସବି ପରିସର ମଧ୍ୟରେ 5.99 ଏକର ଉପଯୁକ୍ତ ଜମି ଚିହ୍ନଟ କରିଥିଲେ । ତଦନୁସାରେ, ରାଜ୍ୟ ସରକାର ଏହି 5.99 ଏକର ଜମିକୁ ହସ୍ତାନ୍ତର କରିବା ଲାଗି ଅନୁରୋଧ କରିଥିଲେ । ଭାରତ ସରକାର (ଉତ୍ତରପୂର୍ବାଂଚଳ କ୍ଷେତ୍ର ବିକାଶ ମନ୍ତ୍ରଣାଳୟ) ମାର୍ଚ୍ଚ, 2016ରେ ଅରୁଣାଚଳ ପ୍ରଦେଶର ତୱାଙ୍ଗରେ ପାର୍କିଂ ସୁବିଧା ଏବଂ ଯୋଗାଯୋଗ ସଡ଼କ ସହିତ ମେଗା-ଫେଷ୍ଟିଭାଲ-କମ-ମଲ୍ଟିପର୍ପସ ଗ୍ରାଉଣ୍ଡ ନିର୍ମାଣ ଲାଗି ପ୍ରକଳ୍ପ ପୂର୍ବରୁ ଆବଂଟନ କରିଦେଇଥିଲେ । ଏହି ମେଗା-ଫେଷ୍ଟିଭାଲ-କମ-ମଲ୍ଟିପର୍ପସ ଗ୍ରାଉଣ୍ଡର ବ୍ୟବହାର ବିଭିନ୍ନ ପର୍ଯ୍ୟଟନ ଉତ୍ସବ/ପର୍ବପର୍ବାଣୀ ଆଦିର ଆୟୋଜନ ଲାଗି କରାଯିବ ।
ହିମାଚଳ ପ୍ରଦେଶ ସରକାରଙ୍କ ଏକ ବର୍ଷ ପୂର୍ତ୍ତି ଅବସରରେ ଧରମଶାଳା ଜନ ଆଭାର ରାଲିକୁ ସମ୍ବୋଧନ କରୁଛନ୍ତି ପ୍ରଧାନମନ୍ତ୍ରୀ

ହିମାଚଳ ପ୍ରଦେଶ ସରକାରଙ୍କ ଏକ ବର୍ଷ ପୂର୍ତ୍ତି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଧରମଶାଳାଠାରେ ଜନ ଆଭାର ରାଲିକୁ ସମ୍ବୋଧନ କରିଛନ୍ତି । ମଞ୍ଚରେ ପହଞ୍ଚିବା ପୂର୍ବରୁ ସରକାରଙ୍କ ବିଭିନ୍ନ ଯୋଜନାର ଏକ ପ୍ରଦର୍ଶନୀ ପ୍ରଧାନମନ୍ତ୍ରୀ ବୁଲି ଦେଖିଥିଲେ । ଯୋଜନାସମୂହର ହିତାଧିକାରୀଙ୍କ ସହିତ ସେ ମଧ୍ୟ ମତ ବିନିମୟ କରିଥିଲେ । ବିଶାଳ ସମାବେଶକୁ ସମ୍ବୋଧିତ କରିବା ଅବସରରେ ସେ ହିମାଚଳ ପ୍ରଦେଶକୁ ସାଂସ୍କୃତିକ ଏବଂ ସାହାସୀ ରାଜ୍ୟ ରୂପେ ଅଭିହିତ କରି ପ୍ରଶଂସା କରିଥିଲେ । ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପାୟୀଙ୍କ ଏହି ରାଜ୍ୟ ପ୍ରତି ସ୍ଵତନ୍ତ୍ର ସମ୍ପର୍କ ଥିବା ସେ ସ୍ମରଣ କରିଥିଲେ । ବିଗତ ଏକ ବର୍ଷରେ ସରକାର ବିଭିନ୍ନ ଯୋଜନା ମାଧ୍ୟମରେ ଖାସ କରି ରାଜ୍ୟର ଗ୍ରାମୀଣ ଲୋକଙ୍କୁ ସମୃଦ୍ଧ କରାଇବାରେ ସକ୍ଷମ ହୋଇଥିବାରୁ ପ୍ରଧାନମନ୍ତ୍ରୀ ରାଜ୍ୟ ସରକାରଙ୍କୁ ପ୍ରଶଂସା କରିଥିଲେ । ନୂତନ ପିଢିଙ୍କ ଭିତ୍ତିଭୂମି ଉପରେ ସରକାର ଗୁରୁତ୍ଵ ଦେଉଛନ୍ତି । ରାଜପଥ, ରେଳ, ଶକ୍ତି, ସୌରଶକ୍ତି ଏବଂ ପେଟ୍ରୋଲିୟମ କ୍ଷେତ୍ରରେ ହିମାଚଳ ପ୍ରଦେଶ ସରକାରଙ୍କ ଉନ୍ନୟନ କାର୍ଯ୍ୟ ଚାଲୁ ରହିଥିବା ପ୍ରଧାନମନ୍ତ୍ରୀ କହିଥିଲେ । ରାଜ୍ୟରେ ପର୍ଯ୍ୟଟନର ବିସ୍ତୃତ ଭୂମିକା ରହିଥିବା ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଏହି ପରିପ୍ରେକ୍ଷୀରେ ସେ ଦର୍ଶାଇଥିଲେ ଯେ, ଭାରତରେ ବିଦେଶୀ ପର୍ଯ୍ୟଟକଙ୍କ ସଂଖ୍ୟା 2013 ରୁ 2017 ମଧ୍ୟରେ 70 ଲକ୍ଷରୁ ବୃଦ୍ଧି ପାଇ ଏକ କୋଟିରେ ପହଞ୍ଚିଛି । ସେହିପରି 2013ରେ ହୋଟେଲ ମଞ୍ଜୁରୀ ସଂଖ୍ୟା 1200 ଥିବା ବେଳେ ବର୍ତ୍ତମାନ ତାହା 1800ରେ ପହଞ୍ଚିଛି । ପ୍ରଧାନମନ୍ତ୍ରୀ କହିଥିଲେ ଯେ, ଗତ 40 ବର୍ଷ ଧରି ଅବସରପ୍ରାପ୍ତ ପ୍ରତିରକ୍ଷା କର୍ମଚାରୀମାନେ ‘ଏକ ପାହ୍ୟା, ଏକ ପେନସନ’ ବ୍ୟବସ୍ଥା ପାଇଁ ଦାବି କରିଆସୁଥିଲେ । ତାଙ୍କ ସରକାର କ୍ଷମତାକୁ ଆସିବା ପରେ ଏହି ପ୍ରସଙ୍ଗର ସମସ୍ତ ଦିଗକୁ ବିଚାର କରି ଏବଂ ସମ୍ବଳ ଓ ସାଧନ ଆବଶ୍ୟକତାକୁ ଦୃଷ୍ଟିରେ ରଖି ଆଗକୁ ବଢିଲେ । ତା’ପରେ ଅନ୍ତିମ ନିଷ୍ପତ୍ତି ସ୍ୱରୂପ OROP ବ୍ୟବସ୍ଥା ଲାଗୁ କରାଗଲା । ଏଥିରେ ଅବସରପ୍ରାପ୍ତ ପ୍ରତିରକ୍ଷା କର୍ମଚାରୀ ଉପକୃତ ହେଲେ । ପ୍ରଧାନମନ୍ତ୍ରୀ ଏହି ଅବସରରେ ହିମାଚଳ ପ୍ରଦେଶର ଲୋକମାନଙ୍କୁ ସ୍ଵଚ୍ଛତା ରକ୍ଷା ଦିଗରେ ଉଲ୍ଲେଖନୀୟ କାର୍ଯ୍ୟ ଯୋଗୁଁ ଭୂୟସୀ ପ୍ରଶଂସା କରିଥିଲେ । ରାଜ୍ୟବାସୀ ସ୍ଵଚ୍ଛତାକୁ ସଂସ୍କାର ରୂପେ ଗ୍ରହଣ କରିଛନ୍ତି ଯାହାକି ପର୍ଯ୍ୟଟନ କ୍ଷେତ୍ରର ବିକାଶରେ ବିଶେଷ ସହାୟକ ହେବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କିଭଳି କେନ୍ଦ୍ର ସରକାର ଭ୍ରଷ୍ଟାଚାର ରୋକିବା ଦିଗରେ ପଦକ୍ଷେପ ନେଇଛନ୍ତି ତାହା ବର୍ଣ୍ଣନା କରିଥିଲେ । ସେ କହିଥିଲେ ଯେ, ପ୍ରତ୍ୟକ୍ଷ ସୁବିଧା ହସ୍ତାନ୍ତର ବ୍ୟବସ୍ଥା ଦ୍ଵାରା ସରକାରୀ ଧନର ବାଟମାରଣା ବନ୍ଦ ହୋଇଛି, ଦୁର୍ନୀତି ରୋକାଯାଇଛି ଏବଂ ପ୍ରାୟ 90 ହଜାର କୋଟି ଟଙ୍କା ସରକାର ସଞ୍ଚୟ କରିପାରିଛନ୍ତି ।
ଜାତୀୟ ଗଙ୍ଗା ପରିଷଦ ବୈଠକରେ ଭିଡିଓ କନଫରେନ୍ସିଂ ମାଧ୍ୟମରେ ଅଧ୍ୟକ୍ଷତା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସିଂ ଜରିଆରେ ଅନୁଷ୍ଠିତ ଜାତୀୟ ଗଙ୍ଗା ପରିଷଦ ବୈଠକରେ ଯୋଗ ଦେଇଥିଲେ । ଶ୍ରୀ ମୋଦୀ କହିଛନ୍ତି ଯେ ନାମାମୀ ଗଙ୍ଗା ପଦକ୍ଷେପକୁ ଆହୁରି ମଜବୁତ କରିବାର ଉପାୟ ବିଷୟରେ ଆଲୋଚନା କରିବା ଏକ ଭଲ ସୁଯୋଗ ଥିଲା । ପ୍ରଧାନମନ୍ତ୍ରୀ ମୋଦୀ ମଧ୍ୟ ଛୋଟ ସହରରେ ସ୍ୱରେଜ୍ ଟ୍ରିଟମେଣ୍ଟ ପ୍ଲାଣ୍ଟର ନେଟୱାର୍କ ବିସ୍ତାର କରିବା ସହିତ ସ୍ୱଚ୍ଛତା ପ୍ରୟାସକୁ ବଢାଇବାର ଉପାୟ ବିଷୟରେ କହିଥିଲେ । ବୈଠକ ଅବସରରେ ପ୍ରଧାନମନ୍ତ୍ରୀ ଗଙ୍ଗା ନିକଟରେ ବିଭିନ୍ନ ପ୍ରକାରର ଔଷଧିୟ ଚାଷକୁ ବୃଦ୍ଧି କରିବାର ଉପାୟ ଉପରେ ଗୁରୁତ୍ୱାରୋପ କରିଥିଲେ । ଶ୍ରୀ ମୋଦୀ ମଧ୍ୟ ଭିଡିଓ କନଫରେନ୍ସିଂ ମାଧ୍ୟମରେ ଦେଶ ପାଇଁ ନାମାମୀ ଗଙ୍ଗେ ଏବଂ ପାନୀୟ ଜଳ-ପରିମଳ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ ଏବଂ ଉତ୍ସର୍ଗ କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆଜି ସକାଳେ ଆୟୋଜିତ ହୋଇଥିବା ଜାତୀୟ ଗଙ୍ଗା ପରିଷଦ ବୈଠକରେ ନାମାମୀ ଗଙ୍ଗା ପଦକ୍ଷେପକୁ ଆହୁରି ମଜବୁତ କରିବାର ଉପାୟ ଉପରେ ଆଲୋଚନା କରିବାର ଏକ ଉତ୍ତମ ସୁଯୋଗ ଥିଲା । ଛୋଟ ସହରଗୁଡିକରେ ସ୍ୱରେଜ୍ ଟ୍ରିଟମେଣ୍ଟ ପ୍ଲାଣ୍ଟର ନେଟୱାର୍କ ବିସ୍ତାର କରିବା ସହିତ ସ୍ୱଚ୍ଛତା ପ୍ରୟାସକୁ ବଢାଇବା ପାଇଁ ବିଭିନ୍ନ ଉପାୟ ବିଷୟରେ କହିଥିଲେ ।” “ବୈଠକ ଅବସରରେ ଗଙ୍ଗା ନିକଟରେ ବିଭିନ୍ନ ପ୍ରକାରର ଔଷଧିୟ ଚାଷକୁ ବୃଦ୍ଧି କରିବାର ଉପାୟ ଉପରେ ଗୁରୁତ୍ୱାରୋପ କରାଯାଇଥିଲା । ନଦୀ କୂଳରେ ପର୍ଯ୍ୟଟନ ଭିତ୍ତିଭୂମି ବୃଦ୍ଧି କରିବାର ଆବଶ୍ୟକତା ଉପରେ ମଧ୍ୟ ଆଲୋକପାତ କରାଯାଇଥିଲା, ଯାହା ଅନେକ ଲୋକଙ୍କୁ ଜୀବିକା ର୍ନିବାହରେ ସହାୟତା କରିପାରିବ ।”
ଗୋଆର ପାଣାଜୀଠାରେ 17 ମାର୍ଚ୍ଚ, 2019ରେ ମୁଖ୍ୟମନ୍ତ୍ରୀ ଶ୍ରୀ ମନୋହର ପାରିକରଙ୍କ ଦୁଃଖଦ ବିୟୋଗରେ କ୍ୟାବିନେଟର ଶୋକ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ 17 ମାର୍ଚ୍ଚ 2019ରେ ମୁଖ୍ୟମନ୍ତ୍ରୀ ଶ୍ରୀ ମନୋହର ପାରିକରଙ୍କ ଦୁଃଖଦ ବିୟୋଗରେ ଶୋକ ପ୍ରକାଶ କରାଯାଇଛି । ସ୍ୱର୍ଗତ ମନୋହର ପାରିକରଙ୍କ ସ୍ମୃତିରେ କ୍ୟାବିନେଟରେ ଦୁଇ ମିନିଟ ନିରବ ପ୍ରାର୍ଥନା କରାଯାଇଥିଲା । କ୍ୟାବିନେଟ ମଧ୍ୟ 18 ମାର୍ଚ୍ଚ, 2019ରେ ଭାରତ ସରକାରଙ୍କ ପକ୍ଷରୁ ଦିନିକିଆ ରାଷ୍ଟ୍ରୀୟ ଶୋକ ପାଳନ ସହିତ ଦିଲ୍ଲୀ ସମେତ ସମସ୍ତ ରାଜ୍ୟ/କେନ୍ଦ୍ର ଶାସିତ ପ୍ରଦେଶ ଏବଂ ଗୋଆରେ ରାଜ୍ୟବ୍ୟାପୀ ଜାତୀୟ ପତାକାକୁ ଅଧନମିତ କରିବା ପ୍ରସ୍ତାବକୁ ଅନୁମୋଦନ କରିଥିଲା । ଶ୍ରୀ ମନୋହର ପାରିକରଙ୍କ ଗଭୀର ସ୍ମୃତିରେ କେନ୍ଦ୍ର କ୍ୟାବିନେଟ ନିମ୍ନୋକ୍ତ ଶୋକ ପ୍ରସ୍ତାବକୁ ଅନୁମୋଦନ କରିଥିଲା : “ଗୋଆର ପାଣାଜିଠାରେ 17 ମାର୍ଚ୍ଚ, 2019ରେ ଗୋଆ ମୁଖ୍ୟମନ୍ତ୍ରୀ ଶ୍ରୀ ମନୋହର ପାରିକରଙ୍କ ଦୁଃଖଦ ବିୟୋଗରେ କ୍ୟାବିନେଟ ଗଭୀର ଶୋକ ପ୍ରକାଶ କରିଛି । ତାଙ୍କର ପରଲୋକ ସହିତ ଦେଶ ଜଣେ ବରିଷ୍ଠ ଏବଂ ବିଶିଷ୍ଟ ନେତାଙ୍କୁ ହରାଇଛି, ଯିଏକି ସାଧାରଣ ଲୋକଙ୍କ ମୁଖ୍ୟମନ୍ତ୍ରୀ ଭାବେ ପରିଚିତ ଥିଲେ । ଡିସେମ୍ବର 13, 1955ରେ ଗୋଆର ମାପୁସାଠାରେ ଜନ୍ମିତ ଶ୍ରୀ ପାରିକର ମାଡଗାଓଁ ଲୋୟଲା ସ୍କୁଲରୁ ଶିକ୍ଷା ଲାଭ କରିବା ପରେ 1978ରେ ମୁମ୍ବାଇସ୍ଥିତ ଭାରତୀୟ ପ୍ରଦ୍ୟୋଗିକ ସଂସ୍ଥାନରୁ ମେଟାଲର୍ଜିକାଲ ଇଞ୍ଜିନିୟରିଂରେ ସ୍ନାତକ ହାସଲ କରିଥିଲେ । ରାଜନୀତିରେ ଯୋଗ ଦେବା ପୂର୍ବରୁ ଶ୍ରୀ ପାରିକର ଖୁବ କମ ବୟସରେ ରାଷ୍ଟ୍ରୀୟ ସ୍ୱୟଂ ସେବକ ସଂଘ (ଆରଏସଏସ)ରେ ଯୋଗ ଦେଇଥିଲେ ଏବଂ ସ୍କୁଲର ଅନ୍ତିମ ବର୍ଷଗୁଡ଼ିକରେ ଜଣେ ମୁଖ୍ୟ ପ୍ରଶିକ୍ଷକ ହୋଇପାରିଥିଲେ । ଆଇଆଇଟିରୁ ସ୍ନାତକ ହାସଲ କରିବା ପରେ ସେ ମାପୁସାରେ ଆରଏସଏସ ପାଇଁ ପୁନଃ କାର୍ଯ୍ୟାରମ୍ଭ କରିଥିଲେ ଏବଂ 26 ବର୍ଷ ବୟସରେ ସଂଘ ଚାଳକ ହୋଇପାରିଥିଲେ । 1994ରେ ଭାରତୀୟ ଜନତା ପାର୍ଟି(ବିଜେପି)ର କାର୍ଯ୍ୟକର୍ତ୍ତା ଭାବେ ଶ୍ରୀ ପାରିକର ଗୋଆ ବିଧାନସଭାକୁ ପ୍ରଥମ ଥର ନିର୍ବାଚିତ ହୋଇଥିଲେ । 24 ଅକ୍ଟୋବର 2000ରେ ପ୍ରଥମ ଥର ପାଇଁ ଗୋଆ ମୁଖ୍ୟମନ୍ତ୍ରୀ ହୋଇଥିଲେ ଏବଂ 27 ଫେବୃଆରୀ, 2002 ପର୍ଯ୍ୟନ୍ତ ଏହି କାର୍ଯ୍ୟଭାର ତୁଲାଇଥିଲେ । 3 ଜୁନ, 2002ରେ ସେ ପୁଣିଥରେ ମୁଖ୍ୟମନ୍ତ୍ରୀ ଭାବେ ନିର୍ବାଚିତ ହୋଇଥିଲେ ଏବଂ 2 ଫେବୃଆରୀ 2005 ପର୍ଯ୍ୟନ୍ତ ଏହି ଦାୟିତ୍ୱରେ ରହିଥିଲେ । 9 ମାର୍ଚ୍ଚ 2012ରେ ସେ ତୃତୀୟ ଥର ଲାଗି ଗୋଆ ମୁଖ୍ୟମନ୍ତ୍ରୀ ହୋଇଥିଲେ ଏବଂ 8 ନଭେମ୍ବର 2014 ପର୍ଯ୍ୟନ୍ତ ଏହି ଦାୟିତ୍ୱରେ ଥିଲେ । 9 ନଭେମ୍ବର 2014ରେ ଶ୍ରୀ ପାରିକର କେନ୍ଦ୍ର ପ୍ରତିରକ୍ଷା ମନ୍ତ୍ରୀ ହୋଇଥିଲେ ଏବଂ 13 ମାର୍ଚ୍ଚ, 2017 ପର୍ଯ୍ୟନ୍ତ ଏହି ଦାୟିତ୍ୱ ତୁଲାଇଥିଲେ । ପୁନର୍ବାର ସେ 14 ମାର୍ଚ୍ଚ, 2017ରେ ଗୋଆ ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିଲେ । ନିଜର ସରଳତା ଏବଂ ଜଣେ ଅସାଧାରଣ ପ୍ରଶାସକ ଭାବେ ଶ୍ରୀ ପାରିକର ସବୁଦିନ ପାଇଁ ମନେ ରହିବେ । ଆଧୁନିକ ଗୋଆ ନିର୍ମାଣ, ସେନାବାହିନୀର ଆଧୁନିକୀକରଣ ସହିତ ପୂର୍ବତନ ସେନା କର୍ମଚାରୀମାନଙ୍କ ଜୀବନରେ ଉନ୍ନତି ଆଣିବା ଦିଗରେ ଯୋଗଦାନ ଲାଗି ତାଙ୍କର ଯୋଗଦାନ କେବେବି ଭୁଲି ହେବ ନାହିଁ । ଶ୍ରୀ ପାରିକରଙ୍କୁ 2001ରେ ମୁମ୍ବାଇ ଆଇଆଇଟି ପକ୍ଷରୁ “ବିଶିଷ୍ଟ ପୁରାତନ ଛାତ୍ର ପୁରସ୍କାର”, 2018ରେ ଗୋଆ ଜାତୀୟ ପ୍ରାଦ୍ୟୋଗିକ ସଂସ୍ଥାନରୁ ସମ୍ମାନଜନକ ଡକ୍ଟରେଟ ଉପାଧି ଏବଂ ଡ. ଏସ.ପି. ମୁଖାର୍ଜୀ ପୁରସ୍କାର ଆଦିରେ ଶ୍ରୀ ପାରିକରଙ୍କୁ ସମ୍ମାନିତ କରାଯାଇଛି । ତାଙ୍କର ଦୁଇ ଜଣ ପୁତ୍ର ଅଛନ୍ତି । ସରକାର ଏବଂ ସାରା ଦେଶ ପକ୍ଷରୁ ଗୋଆର ଜନସାଧାରଣ ଏବଂ ଶୋକାକୁଳ ପରିବାରବର୍ଗଙ୍କ ପ୍ରତି କ୍ୟାବିନେଟ ପକ୍ଷରୁ ଗଭୀର ଶୋକ ପ୍ରକାଶ କରାଯାଇଥିଲା ।”
ଗୁଜୁରାଟର ବିଧାୟକ ଡକ୍ଟର ଅନୀଲ ଜୋଶିୟାରାଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ଭିଲୋଡା ଆସନରୁ ବିଧାୟକ ଥିବା ଡକ୍ଟର ଅନୀଲ ଜୋଶିୟାରାଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଗୁଜରାଟୀରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ଭିଲୋଡା ବିଧାୟକ ଡକ୍ଟର ଅନିଲ ଜୋଶିଆରାଙ୍କ ମୃତ୍ୟୁରେ ଆମେ ଦଃଖିତ । ଲୋକ ସେବକ ଭାବରେ ତାଙ୍କୁ ସର୍ବଦା ସ୍ମରଣ କରାଯିବ । ଓମ୍‍ ଶାନ୍ତି ।”
ସୂଚନା ଓ ପ୍ରଯୁକ୍ତି ବିଜ୍ଞାନ ଏବଂ ଇଲେକ୍ଟ୍ରୋନିକ୍ସ କ୍ଷେତ୍ରରେ ସହଯୋଗ ପାଇଁ ଭାରତ ଓ ବାଂଲାଦେଶ ମଧ୍ୟରେ ହୋଇଥିବା ବୁଝାମଣା ପତ୍ରକୁ କ୍ୟାବିନେଟ ମଞ୍ଜୁରି

ଇନଫର୍ମେସନ ଟେକ୍ନୋଲୋଜି ଆଣ୍ଡ ଇଲେକ୍ଟ୍ରୋନିକ୍ସ (ସୂଚନା ଓ ପ୍ରଯୁକ୍ତି ବିଦ୍ୟା ଏବଂ ଇଲେକ୍ଟ୍ରାନିକ୍ସ) କ୍ଷେତ୍ରରେ ପାରସ୍ପରିକ ସହଯୋଗ ପାଇଁ ଭାରତ ଓ ବାଂଲାଦେଶ ମଧ୍ୟରେ ହୋଇଥିବା ଏକ ବୁଝାମଣାପତ୍ର ସମ୍ପର୍କରେ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟକୁ ଅବଗତ କରାଯାଇଥିଲା । 2017 ଏପ୍ରିଲରେ ଏହି ବୁଝାମଣାପତ୍ର ଭାରତର ଇଲେକ୍ଟ୍ରୋନିକ୍ସ ଓ ଇନଫର୍ମେସନ ଆଣ୍ଡ ଟେକ୍ନୋଲୋଜି ମନ୍ତ୍ରାଳୟ ଏବଂ ବାଂଲାଦେଶର ଇନଫର୍ମେସନ ଆଣ୍ଡ କମ୍ୟୁନିକେସନ ଟେକ୍ନୋଲୋଜି ଡିଭିଜନ ମଧ୍ୟରେ ସ୍ୱାକ୍ଷରିତ ହୋଇଥିଲା । ଏହା ପାଞ୍ଚ ବର୍ଷ ପାଇଁ ବଳବତ୍ତର ରହିବ । ଏହାପରେ ଉଭୟ ପକ୍ଷର ସହମତି ଭିତ୍ତିରେ ଏହାର ଅବଧି ଆଉ ପାଞ୍ଚ ବର୍ଷ ବୃଦ୍ଧି ହୋଇପାରିବ । ନଚେତ 6 ମାସ ପୂର୍ବରୁ କୌଣସି ପକ୍ଷରୁ ସୂଚନା ଅନୁଯାୟୀ ଏହାକୁ ବାତିଲ କରାଯାଇପାରିବ । ବୁଝାମଣାପତ୍ର ଅନୁଯାୟୀ ଦୁଇ ଦେଶ ମଧ୍ୟରେ ଇ-ଗଭର୍ଣ୍ଣାନ୍ସ (ପ୍ରଶାସନ), ଏମ୍-ଗଭର୍ଣ୍ଣାନ୍ସ, ଇ-ପବ୍ଲିକ ଡେଲିଭରୀ ସିଷ୍ଟମ (ସାଧାରଣଙ୍କୁ ସେବା ପ୍ରଦାନ), ସାଇବର ନିରାପତ୍ତା, ଦକ୍ଷତା ବୃଦ୍ଧି ଇତ୍ୟାଦି କ୍ଷେତ୍ରରେ ପାରସ୍ପରିକ ସହଯୋଗ ବୃଦ୍ଧି କରାଯିବ । ବୁଝାମଣା ପତ୍ର ଅନୁଯାୟୀ, ବାଂଲାଦେଶ ବଜାରରେ ଭାରତର ଆଇଟି କମ୍ପାନିମାନଙ୍କୁ ବ୍ୟବସାୟର ସୁଯୋଗ ମିଳିବ ଏବଂ ଭାରତର ଆଇଟି କ୍ଷେତ୍ରରେ ନିବେଶ ପାଇଁ ବାଂଲାଦେଶକୁ ସୁଯୋଗ ମିଳିବ, ଯଦ୍ୱାରା କି ପରୋକ୍ଷରେ ଅଧିକ ନିଯୁକ୍ତି ସୁଯୋଗ ସୃଷ୍ଟି ହୋଇପାରିବ ।
ଆଇଡିବିଆଇ ବ୍ୟାଙ୍କର ନିୟନ୍ତ୍ରଣକାରୀ ଭାଗ ଅଧିଗ୍ରହଣ କରିବ ଜୀବନ ବୀମା ନିଗମ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଇଡିବିଆଇ ବ୍ୟାଙ୍କରେ ସରକାରଙ୍କ ଅଂଶଧନ 50 ପ୍ରତିଶତରୁ ଆହୁରି ହ୍ରାସ କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ବ୍ୟାଙ୍କରେ ପ୍ରବର୍ତକ ଭାବେ ଜୀବନ ବୀମା ନିଗମ ଦ୍ୱାରା ମାନ୍ୟତା ଆବଂଟନ/ଇକ୍ୟୁଟିର ମୁକ୍ତ ପ୍ରସ୍ତାବ ମାଧ୍ୟମରେ ଏବଂ ବ୍ୟାଙ୍କରେ ସରକାରଙ୍କ ଦ୍ୱାରା ପରିଚାଳନା ନିୟନ୍ତ୍ରଣ ତ୍ୟାଗ କରିବା ଦ୍ୱାରା ବ୍ୟାଙ୍କର ନିୟନ୍ତ୍ରଣକାରୀ ଅଂଶଧନ ହ୍ରାସ କରିବା ପ୍ରସ୍ତାବକୁ ମଧ୍ୟ କ୍ୟାବିନେଟ ମଞ୍ଜୁର କରିଛନ୍ତି । ପ୍ରଭାବ : 1. ଏହି ଅଧିଗ୍ରହଣ ଦ୍ୱାରା ଉପଭୋକ୍ତାମାନଙ୍କୁ, ଜୀବନ ବୀମା ନିଗମ ଏବଂ ବ୍ୟାଙ୍କର ମିଶ୍ରଣର ବ୍ୟାପକ ଲାଭ ମିଳିବ 2. ଏଲଆଇସି ଏବଂ ଆଇଡିବିଆଇ ବ୍ୟାଙ୍କକୁ ବୃହତ୍ତ ବଜାର ମିଳିବା ସହିତ ବିତରଣ ବ୍ୟୟରେ ହ୍ରାସ ଏବଂ ଉପଭୋକ୍ତା ଅଧିଗ୍ରହଣ, ଅତ୍ୟଧିକ କ୍ଷମତା ଏବଂ ପରିଚାଳନାରେ ନମନୀୟତା ଏବଂ ପରସ୍ପରକୁ ଉତ୍ପାଦ ଏବଂ ସେବା ବିକ୍ରିର ଅଧିକ ସୁଯୋଗ ଓ ଲାଭ ମିଳିବ । 3. ଏହାଦ୍ୱାରା ଏଲଆଇସି ଏବଂ ବ୍ୟାଙ୍କକୁ ଆର୍ଥିକ ଭାବେ ସୁଦୃଢ଼ ହେବାରେ ସହାୟତା ମିଳିବ ଏବଂ ଏହାର ସହାୟକ କମ୍ପାନୀଗୁଡ଼ିକୁ ହାଉସିଂ ଫାଇନାନ୍ସ ଏବଂ ମ୍ୟୁଚୁଆଲ ଫଣ୍ଡ ଭଳି ଆର୍ଥିକ ଉତ୍ପାଦ ବଜାରକୁ ଆଣିବାରେ ସହାୟତା ମିଳିବ । 4. ଘରେ ଘରେ ବ୍ୟାଙ୍କିଙ୍ଗ ସେବା ନିମନ୍ତେ ବ୍ୟାଙ୍କକୁ 11 ଲକ୍ଷ ଏଲଆଇସି ଏଜେଂଟମାନଙ୍କ ସେବା ନେବାର ସୁଯୋଗ ମିଳିପାରିବ ଏବଂ ଏହାଦ୍ୱାରା ଉପଭୋକ୍ତା ସେବାରେ ସୁଧାର ତଥା ଆର୍ଥିକ ଅନ୍ତର୍ଭୂକ୍ତିକରଣ ପ୍ରଗାଢ଼ ହେବାରେ ସହାୟତା ମିଳିପାରିବ । 5. ବ୍ୟାଙ୍କକୁ କମ ବ୍ୟୟ ବିଶିଷ୍ଟ ଜମାର କ୍ରୟ ଏବଂ ପରିଶୋଧ ସେବାରେ ଫି’ ଆୟ ମାଧ୍ୟମରେ ଫଣ୍ଡକୁ କମ ବ୍ୟୟ ସନ୍ଦର୍ଭରେ ଲାଭ ମିଳିପାରିବ । 6. ଏଲଆଇସିକୁ ବ୍ୟାଙ୍କ ଏସ୍ୟୁରାନ୍ସ ମିଳିପାରିବ । ଏଲଆଇସିକୁ ବ୍ୟାଙ୍କର ନଗଦ ପରିଚାଳନା ସେବା ପର୍ଯ୍ୟନ୍ତ ପ୍ରସାର ହାସଲ କରିବାରେ ଏବଂ 1916ଟି ଶାଖାର ନେଟୱାର୍କ ଜରିଆରେ ବୀମା ଉତ୍ପାଦ ବିକ୍ରି କରିବାରେ ଲାଭ ମିଳିବ । 7. ଏକ ଆର୍ଥିକ ସମୂହ ହେବାରେ ଏଲଆଇସିର ଦୂରଦୃଷ୍ଟି ସାକାର ହେବାରେ ଲାଭ ମିଳିବ । 8. ଉପଭୋକ୍ତାମାନଙ୍କୁ ଗୋଟିଏ ଛାତ ତଳେ ଆର୍ଥିକ ସେବା ପ୍ରଦାନର ଲାଭ ମିଳିବ ଏବଂ ଏଲଆଇସି ଜୀବନ ବୀମା କଭରେଜ ସମ୍ପ୍ରସାରଣ ଉତ୍ତମ ଢଙ୍ଗରେ କରିପାରିବ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ କ୍ଲବ ପ୍ରେସିଡେନ୍ସିଆଲର ପାଚକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ଆଜି ବିଶ୍ଵସ୍ତରୀୟ କ୍ଲବ ପ୍ରେସିଡେନ୍ସିଆଲର ପାଚକମାନେ ସାକ୍ଷାତ କରିଥିଲେ । ଏହି କ୍ଲବରେ ଦୁଇ ଡଜନରୁ ଅଧିକ ଦେଶର ରାଷ୍ଟ୍ରମୁଖ୍ୟମାନଙ୍କର ବ୍ୟକ୍ତିଗତ ସୁପକାର ବା ପାଚକମାନେ ସାମିଲ ଅଛନ୍ତି । ଏହାକୁ ଅନୌପଚାରିକ ଭାବେ ଦୁନିଆର ସବୁଠାରୁ ଅନନ୍ୟ ସୁମିଷ୍ଟ ପାଚକ ସମାଜ ଭାବେ ବର୍ଣ୍ଣନା କରାଯାଏ । ପ୍ୟାରିସଠାରେ ଅବସ୍ଥିତ ଏହି ସଂଗଠନ ପ୍ରଥମ ଥର ପାଇଁ ଭାରତରେ ଏବେ ତାର ସାଧାରଣ ଅଧିବେଶନ ଆୟୋଜନ କରିଛି । ପାଚକମାନେ ଦିଲ୍ଲୀ ବ୍ୟତୀତ ଆଗ୍ରା ଏବଂ ଜୟପୁର ଗସ୍ତ କରିବାର କାର୍ଯ୍ୟକ୍ରମ ରହିଛି । କ୍ଲବର ସଦସ୍ୟଙ୍କ ମଧ୍ୟରେ ଭାରତର ରାଷ୍ଟ୍ରପତିଙ୍କ ପାଚକ/ସୁପକାର ମିଷ୍ଟର ମଣ୍ଟୁ ସାଇନି, ମାର୍କିନ ରାଷ୍ଟ୍ରପତିଙ୍କ ପାଚିକ ସୁଶ୍ରୀ କ୍ରାଇଷ୍ଟେଟା କମରଫୋର୍ଡ ଏବଂ ବ୍ରିଟେନର ମହାମହିମ ରାଣୀଙ୍କର ପାଚକ ମିଷ୍ଟର ମାର୍କ ଫ୍ଲାନାଗାନ ରହିଛନ୍ତି । ପାଚକମାନେ ପ୍ରଧାନମମନ୍ତ୍ରୀଙ୍କ ସହ ଏକ ମିଳିତ ଫଟୋ ଉଠାଇବା ସହିତ ତାଙ୍କୁ ଏକ ସ୍ମାରକୀ ଉପହାର ପ୍ରଦାନ କରିଥିଲେ ।
ରିଓ ଅଲମ୍ପିକ୍ସରେ ରୌପ୍ୟ ପଦକ ବିଜୟ ପାଇଁ  ପି.ଭି.ସିନ୍ଧୁଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ରିଓ ଅଲମ୍ପିକ୍ସ ମହିଳା ବେଡମିଣ୍ଟନରେ ରୌପ୍ୟ ପଦକ ବିଜୟ ପାଇଁ ପି. ଭି. ସିନ୍ଧୁଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ପି. ଭି. ସିନ୍ଧୁ, ରୌପ୍ୟ ପଦକ ପାଇଁ ଅଭିନନ୍ଦନ । ଅତି ସୁନ୍ଦର ଲଢେଇ ଥିଲା । ରିଓ 2016ରେ ଆପଣଙ୍କର ସାଫଲ୍ୟ ଐତିହାସିକ ଏବଂ ବହୁ ବର୍ଷ ପାଇଁ ମନେରହିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।